Louis van Niekerk - Wikipedia
27 Junie 1935 (1935-06-27) (84 jaar oud)
Louis van Niekerk (gebore 27 Junie 1935) is ’n Afrikaanse verhoog-, rolprent- en TV-akteur en ’n teaterregisseur.
Van Niekerk het op 12-jarige ouderdom begin toneelspeel. Sy eerste rol was in Babs Laker se Ek onthou vir Mamma. Hy het as ’n vryskutakteur gewerk totdat hy in 1965 by die Transvaalse Raad vir Uitvoerende Kunste (Truk) aangesluit het. Hy het ’n diep stem en sterk verhoogpersoonlikheid gehad en diep spore by Truk getrap. Van sy bekendste rolle was Dogoman in P.G. du Plessis se Nag van Legio, Mattewis in Mikro se Mattewis en Meraai en Giel in Du Plessis se Siener in die Suburbs. In 1975 het hy die titelrol gespeel in François Swart se Afrikaanse produksie van Othello, ook met Sandra Prinsloo en Marius Weyers.
Omstreeks 1978 was Van Niekerk Truk se toneelhoof. In die 1980's het hy Truk se artistieke direkteur geword. Hy het die regie van omtrent 25 stukke behartig en was oor die verloop van 33 jaar betrokke by meer as 200 produksies vir Truk, waar hy vier merietetoekennings ontvang het. Van die talle toneelstukke wat hy geregisseer het, is Kanna Hy Kô Hystoe, Die Vader, Die Dagboek van Anne Frank, Chris Barnard se Die Swanesang van Majoor Sommer en Shakespeare se Die Koopman van Venesië.
Van Niekerk het ook talle TV-rolle vertolk, onder meer in Amalia, Die Vierde Kabinet, Fees van die Ongenooides, Getroud met Rugby, Agter Elke Man en Grondbaronne.
Hy het tot einde Augustus 2009 as toesighoudende vervaardiger van Egoli gewerk en is tans voorsitter van die Teaterbystandsfonds.
Van Niekerk was getroud met Lettie Scheepers. Sy is in 1983 oorlede.
In 1990 is hy vereer met die Erepenning vir Toneelkuns van die Suid-Afrikaanse Akademie vir Wetenskap en Kuns en het hy ook die Gerhard Beukes-prys ontvang. In 2005 het hy die Afrikoon-toekenning van die ATKV en die Naledi-prys vir lewenslange bydrae tot teater gewen. In 2012 het hy ’n Fiesta-prys gekry vir sy lewenslange bydrae tot die teater.
Amalia, seisoen 1 – Ben Viljoen
Amalia, seisoen 2 – Ben Viljoen
Die Vierde Kabinet, seisoen 1 – Piet Badenhorst
Hartland, seisoen 1 – Oupa Venter
Zero Tolerance, seisoen 1 – Pieter Markgraaff
Getroud met Rugby – Festus Koekemoer
Toneel[wysig | wysig bron]
Nag van Legio
Dood van ’n Handelsreisiger
Die Leeu in Winter
↑ 1,0 1,1 1,2 Louis van Niekerk op Litnet URL besoek op 28 Februarie 2013
↑ Louis van Niekerk – ten volle akteur, Beeld, 28 Junie 2010 URL besoek op 28 Februarie 2013
↑ Kwêla: 21 Maart 2012 – Louis van Niekerk (Deel 1) URL besoek op 28 Februarie 2013
Ontsluit van "https://af.wikipedia.org/w/index.php?title=Louis_van_Niekerk&oldid=2039373"
Die bladsy is laas op 12 September 2019 om 11:56 bygewerk.